Appèlhof verwerp jongste Zuma-aansoekOudpres. Jacob Zuma. (Argieffoto: GCIS) Een van oudpres. Jacob Zuma se laaste pogings om die korrupsiesaak teen hom verder uit te stel, het in die hek geduik toe die appèlhof sy aansoek dat staatsaanklaer Billy Downer aan die saak onttrek word, misluk het. Die appèlhof het Zuma se aansoek Donderdag met koste van die hand gewys en bevind daar is geen “redelike vooruitsig” dat sy appèlaansoek kan slaag nie. Daar is ook geen ander “dwingende rede” waarom die appèlaansoek aangehoor moet word nie, het die hof bevind. Regter Piet Koen het vroeër Zuma se aansoek, dat adv. Downer van die staat se saak teen Zuma verwyder word, van die hand gewys. Zuma het Downer aanvanklik van vooroordeel beskuldig en ’n aansoek gebring om hom as aanklaer in die korrupsiesaak te laat verwyder. Koen het egter dié aansoek in Oktober verlede jaar van die hand gewys en bevind Zuma se bewering is grootliks bespiegelend en ten beste gegrond op ontoelaatbare hoorsêgetuienis. Die oudpresident het hom daarna – na dese onsuksesvol – tot die appèlhof gewend om die uitspraak te betwis. Die Nasionale Vervolgingsgesag (NVG) het die appèlhof se uitspraak verwelkom, sê Mthunzi Mhaga, woordvoerder. Zuma en die Franse wapenvervaardiger Thales staan tereg op aanklag van onder meer bedrog, korrupsie en rampokkery. Zuma word ook daarvan beskuldig dat hy omkoopgeld van Thales ontvang het. Zuma en Thales pleit onskuldig op die aanklagte teen hulle in ŉ saak wat al langer as 20 jaar sloer. Die saak word na verwagting op 11 April hervat.